
Innovatív Ipar 4.0 megoldások robot környezetekben

Napjainkban, mikor a negyedik ipari forradalom egyre nagyobb teret hódít magának,
előtérbe kerülnek az olyan ágazatok, mint a gépi látás és a robotika. E két területet
kombinálva, a mérnökök képesek olyan autonóm robot rendszerek fejlesztésére, amire
korábban nem volt lehetőségük. Az ilyen rendszerek konstruálásához viszont fontos, hogy a
robotok tisztában legyenek az őket körülvevő környezettel. A dolgozat célja a jelenleg Ipar
4.0-ában használt módszerek feltérképezése, majd a megszerzett tudás birtokában innovatív
megoldások fejlesztése robot környezetben.
Egy robotrendszer érdemi használatba vétele előtt nagyon fontos, hogy mind a
robotkar, valamint a robotkaron lehelyezkedő megfogó és kamera kalibrálva legyenek
egymáshoz képest. Erre a klasszikus megoldás, ha elhelyezünk egy sakktáblát a
munkaterületen, és előre felvett pontok alapján végig haladva képeket készítünk. A
pályamunkám keretein belül ezt szeretném kiváltani egy teljesen dinamikus megoldással.
Ennek a megközelítésnek a célja az lenne, hogy a sakktábla akárhol lehet a munkaterületen,
a rendszer megkeresné a sakktáblát, és bekalibrálná magát.
További célkitűzés, már létező objektum detektáló és pózbecslő algoritmusok
alkalmazása és fúziója. Ezekkel az algoritmusokkal két célt igyekszek megvalósítani:
először egy memória modul, majd egy alaplap detektálását és pózbecslését szeretném
elvégezni. Végezetül a memória modult megfogva, azt egy robotkarra szerelt megfogóval
kiemelni a tálcájából, és behelyezni az alaplap egy tetszőleges memória foglalatába.

